Sakeliga: Aptekersraad moet opdrag aan aptekers terugtrekPiet le Roux, uitvoerende hoof van die Sakeliga. Foto: Morné Prinsloo. Die sakeorganisasie Sakeliga het Dinsdag daarop aangedring dat die Suid-Afrikaanse Aptekersraad (SAAR) ’n opdrag aan sy lede dat hulle steun vir die Nasionale Gesondheidsversekering- (NGV-)skema moet belowe, terugtrek. Sakeliga se brief aan die SAAR kom nadat lede Maandag 15 Oktober briewe van Amos Masango, registrateur en uitvoerende hoof van die SAAR, begin ontvang het. Die briewe gelas die lede bloot “Please complete the attachment to this e-mail with the words: ‘I, as a Pharmacy Professional, support NHI’”, en om dit nie later nie as 25 Oktober aan Masango terug te stuur. Piet le Roux, uitvoerende hoof van Sakeliga, sê die briewe beteken dat ondernemings en beroepslui in die farmaseutiese bedryf gedwing word om politieke verbintenisse en bekentenisse te maak. “Dit is onaanvaarbaar dat ’n statutêre liggaam met ’n monopolie om toetrede tot die farmaseutiese bedryf te reguleer, rekord hou van die politieke oortuigings en verbintenisse van sy lede.” Le Roux sê as die SAAR regtig die menings van sy lede wil inwin, moet hy dit anoniem doen. “Die feit dat die SAAR van sy lede vereis om hulself in hierdie proses te identifiseer, skep die redelike verwagting dat die SAAR hierdie inligting in die toekoms vir onredelike en moreel onaanvaarbare doeleindes kan gebruik.” Hy sê die presedent wat hier deur die SAAR geskep word, hou ernstige bedreigings in vir die vryhede en regte van sakeondernemings en beroepslui in enige bedryf. Daarom het Sakeliga by Masango daarop aangedring dat die SAAR sy opdrag aan lede terugtrek. In dié brief bevraagteken Le Roux die SAAR se onpartydigheid en waarsku Masango teen die komplikasies indien die SAAR sou weier om sy opdrag terug te trek.